# Rokovací poriadok XII. snemu SPZ

1. Rokovania snemu SPZ (ďalej len „snem“) sa ako delegáti s hlasom rozhodujúcim zúčastňujú delegáti alebo ich náhradníci (ďalej len „delegáti“) zvolení na okresných a regionálnych snemoch SPZ podľa pokynov pre organizačné zabezpečenie XII. snemu SPZ a predseda Kynologickej rady SPZ.
2. S hlasom poradným sa snemu zúčastňujú členovia rady SPZ a dozornej rady SPZ, ak neboli na okresných a regionálnych snemoch SPZ zvolení za delegátov.
3. XII snemu SPZ sa zúčastnia hostia pozvaní prezídiom SPZ.
4. Pri prezentácii sa delegáti preukážu preukazom totožnosti a Mandátovým lístkom. Ich prítomnosť na sneme potvrdzuje prezenčná listina snemu, ktorá bude súčasťou zápisnice zo snemu. Súčasťou pozvánky je Mandátový lístok, ktorý vyplnila kancelária SPZ priamo na meno delegáta. Ak sa snemu zúčastňuje náhradník, odovzdá pri prezentácii Mandátový lístok delegáta, ktorého zastupuje a súčasne je náhradníkovi na mieste prezentácie vypísaný vytlačený Mandátový lístok na jeho meno. Pri prezentácii delegáti dostanú podklady potrebné na rokovanie snemu, ktoré im neboli zaslané spolu s pozvánkou a technické zariadenie na hlasovanie.
5. Ak delegát podá návrh na zmenu, či doplnenie predložených materiálov alebo uznesenia snemu, o prijatí pozmeňujúceho návrhu rozhodne nadpolovičná väčšina prítomných delegátov; najprv sa hlasuje o pozmeňujúcom návrhu a v prípade jeho neschválenia sa hlasuje o pôvodnom predloženom návrhu.
6. Rokovanie snemu otvorí prezident SPZ.
7. Po otvorení snemu predloží snemu návrh na voľbu pracovného predsedníctva snemu. O zvolení pracovného predsedníctva rozhodne hlasovaním nadpolovičná väčšina delegátov prítomných na sneme.
8. Ďalší priebeh snemu riadi pracovné predsedníctvo snemu; určuje, ktorí jeho členovia a v akom poradí vedú rokovanie snemu podľa schváleného programu snemu. Pracovné predsedníctvo snemu operatívne rieši všetky problémy, ktoré vzniknú počas rokovania snemu.
9. Predseda pracovného predsedníctva predloží snemu návrh na schválenie programu, rokovacieho poriadku a volebného poriadku snemu.
10. Predsedajúci predloží snemu návrh na voľbu mandátovej, volebnej a návrhovej komisie. Čas a miesto zasadnutia snemových komisií určí pracovné predsedníctvo snemu. Písomné zápisnice z rokovania jednotlivých komisií sú súčasťou zápisnice z rokovania snemu.
11. Správu o činnosti SPZ od XI. snemu SPZ a návrh hlavných smerov činnosti SPZ po **XII. sneme** SPZ prednesie prezident SPZ. Pripomienky k tomuto návrhu môžu predložiť delegáti do 11.00 hodiny na tlačive, ktoré dostali s ostatnými snemovými materiálmi.
12. Správu dozornej rady SPZ o plnení uznesení a hospodárení SPZ od XI. snemu SPZ prednesie predsedníčka dozornej rady SPZ.
13. Predseda mandátovej komisie prednesie správu o účasti na sneme a oznámi, či je snem uznášania schopný. Snem je uznášania schopný, ak je prítomná nadpolovičná väčšina delegátov.
14. Poverený člen pracovného predsedníctva prednesie návrh na zmenu Stanov SPZ, v ktorom sú zapracované akceptované návrhy a pripomienky orgánov a organizačných jednotiek SPZ a zdôvodní ho. Návrh na zmenu Stanov SPZ je schválený, ak zaň hlasuje nadpolovičná väčšina delegátov prítomných na sneme. O doplňujúcich návrhoch zmien Stanov SPZ sa hlasuje osobitne. Po schválení navrhovaných a doplňujúcich návrhov zmien Stanov SPZ sa hlasuje o celkovom návrhu zmien Stanov SPZ ako celku.
15. Výsledky hlasovaní overuje a zaznamenáva volebná komisia; výsledky hlasovaní vyhlasuje predseda volebnej komisie.
16. Do diskusie sa môže prihlásiť delegát na tlačive, ktoré dostal spolu s ostatnými snemovými materiálmi alebo po otvorení diskusie zdvihnutím mandátového lístku. Hostia snemu a ostatní účastníci snemu požiadajú o vystúpenie v diskusii pracovné predsedníctvo zdvihnutím ruky. Do diskusie sa možno prihlásiť len do 11.00 hod.
17. Diskutujúci vystupujú v poradí, v akom boli podané prihlášky. Pracovné predsedníctvo môže rozhodnúť o prednostnom zaradení diskusného príspevku hosťa snemu. Trvanie diskusného príspevku je obmedzené na 5 minút. Ak diskutujúci prekračuje časový limit alebo jeho príspevok vybočuje z rámca rokovania snemu, o ukončení diskusného príspevku rozhodne pracovné predsedníctvo snemu alebo nadpolovičná väčšina delegátov s hlasom rozhodujúcim zdvihnutím mandátových lístkov. Účastník snemu môže v diskusii vystúpiť len raz, výnimku v odôvodnených prípadoch môže povoliť pracovné predsedníctvo snemu. Diskusné príspevky, ktoré pre časovú tieseň nebude možné predniesť v časovom limite, určenom pre diskusiu, odovzdajú prihlásení do diskusie v písomnom vyhotovení pracovnému predsedníctvu snemu.
18. Účastník snemu môže vstúpiť do diskusie so závažnou technickou pripomienkou k diskusnému príspevku predchádzajúceho diskutujúceho len raz. Žiadosť o povolenie technickej pripomienky avizuje zdvihnutím mandátového lístku po skončení diskusného príspevku. Technické pripomienky sú prednesené v poradí, v akom sú avizované po skončení diskusného príspevku, ktorého sa týkajú. Technická pripomienka sa musí vzťahovať len k prednesenému diskusnému príspevku a nesmie byť dlhšia ako 1 minúta.
19. Návrh kandidátky do orgánov SPZ volených snemom podáva predseda volebnej komisie. Návrh volebnej komisie môžu doplniť delegáti s hlasom rozhodujúcim o ďalších kandidátov. Takto navrhnutý kandidát musí podpísať na kandidátnej listine súhlas s kandidatúrou. Po vykonaní volieb a sčítaní hlasov prednesie predseda volebnej komisie správu o výsledku volieb alebo návrh na konanie ďalšieho kola volieb.
20. Bezprostredne po správe volebnej komisie o výsledkoch volieb pracovné predsedníctvo snemu vyhlási prestávku v rokovaní snemu. Počas tejto prestávky zvolá novozvolený predseda DR SPZ ustanovujúcu schôdzu DR SPZ. Na tejto schôdzi DR SPZ zvolí podpredsedu DR SPZ pre disciplinárny senát a podpredsedu DR SPZ pre kontrolnú činnosť. Zároveň rozhodne o zaradení členov DR SPZ do skupiny pre kontrolnú činnosť a do disciplinárneho senátu.
21. Predseda návrhovej komisie na základe prednesených správ a návrhov, výsledkov hlasovania a volieb, návrhov v diskusii, písomných podaní na návrh uznesenia snemu, ako aj pripomienok k návrhu hlavných smerov činnosti SPZ po sneme podá návrh na prijatie uznesenia z rokovania snemu. Podnety a návrhy k uzneseniu snemu môžu podať delegáti na tlačive, ktoré dostali s ostatnými snemovými materiálmi do 13.00 hod. Ďalšie pripomienky, doplňujúce či pozmeňujúce návrhy k uzneseniu sú doň zahrnuté po ich odhlasovaní nadpolovičnou väčšinou delegátov. Návrh uznesenia je prijatý, ak zaň hlasovala nadpolovičná väčšina prítomných delegátov.
22. Proti rozhodnutiu pracovného predsedníctva snemu môže podať protest len delegát. O podanom proteste rozhodnú delegáti hlasovaním nadpolovičnou väčšinou hlasov prítomných delegátov.
23. Záverečnú reč prednesie novozvolený prezident SPZ a snem ukončí.